แนวโน้มดัชนีเช้าปรับลงต่อ
นักวิเคราะห์ฯคาดตลาดหุ้นไทยเช้านี้ผันผวนและอาจปรับลงต่อ กังวลการเมืองกกต.แขวน"ยิ่งลักษณ์-อภิสิทธิ์"
13 ก.ค. 2554

นักวิเคราะห์ฯคาดตลาดหุ้นไทยเช้านี้ผันผวนและอาจปรับลงต่อ กังวลการเมืองกกต.แขวน"ยิ่งลักษณ์-อภิสิทธิ์"
นายเทิดศักดิ์ ทวีธีรธรรม ผู้อำนวยการอาวุโสฝ่ายวิจัยไทย บล.เอเชียพลัส กล่าวว่า ตลาดหุ้นไทยเช้านี้น่าจะแกว่งตัวผันผวนและมีโอกาสปรับตัวลดลง โดยปัจจัยเรื่องการเมืองในประเทศวันนี้ไม่ค่อยดี หลังกกต.มีมติรับรอง ส.ส.เพียง 358 คน ซึ่งมองว่าค่อนข้างน้อย และที่สำคัญยังไม่ประกาศรับรองน.ส.ยิ่งลักษณ์ ชินวัตร และนายอภิสิทธิ์ เวชชาชีวะ เนื่องจากพบเรื่องร้องเรียน ซึ่งอาจจะสร้างความกังวลให้กับนักลงทุน ประกอบกับ วันนี้คาดว่าการประชุมคณะกรรมการนโยบายการเงิน(กนง.)จะมีการปรับขึ้นอัตราดอกเบี้ยอีก 0.25%
ด้านปัจจัยต่างประเทศเรื่องปัญหาหนี้ยุโรปก็ต้องติดตามต่ออย่างใกล้ชิด ซึ่งล่าสุดมูดีส์ฯก็ได้ปรับลดอันดับความน่าเชื่อถือของไอร์แลนด์ลงสู่ระดับ "ขยะ"
พร้อมให้แนวรับ 1,050 จุด แนวต้าน 1,070 จุด